Stellenbosch-skietery: ‘My dogter is nou net nog ŉ statistiek’Nicole en Andre Muller. Foto: Facebook Ooggetuies het gesê twee gewapende mans het kort ná middernag Saterdag by die kuierplek ingestap en lukraak op die klante geskiet. Volgens berigte was die twee mans, vermeende bendelede, op soek na ŉ man wat kort voor hulle die kuierplek binnegekom het. Die 40-jarige man en ŉ 30-jarige vrou is tydens die voorval doodgeskiet terwyl nog ŉ vrou gewond is. Die 30-jarige vrou is intussen as Nicole Muller geïdentifiseer. Nicole se pa, Tony Absolon, het gesê hy is platgeslaan deur die dood van sy dogter. “Sy het saam met vriende ŉ verjaarsdag gevier en was op pad huis toe toe hulle in die skietery vasgevang is.” Volgens Absolon laat sy dogter haar man, André, en hul twee seuntjies, onderskeidelik drie en vyf jaar oud, agter. “My dogter het net nog ŉ statistiek geword van ons deurmekaar land. Waar is die geregtigheid? Ek het soveel onbeantwoorde vrae.” Absolon het gesê hy is baie kwaad oor wat gebeur het. “Ek weet sy is nou op ŉ beter plek. My onvoorwaardelike belofte aan haar is dat ek die familie bymekaar sal hou en saam met haar man hul twee seuntjies grootmaak na die beste van ons vermoë.” Kapt. FC van Wyk, provinsiale polisiewoordvoerder van die Wes-Kaap, het Maandagoggend bevestig niemand is nog in hegtenis geneem in verband met die voorval nie en dat die ondersoek voortduur. Die polisie ondersoek twee sake van moord en ŉ saak van poging tot moord. Die polisie het ŉ beroep gedoen op enigiemand wat die polisie in hul ondersoek kan bystaan om Crime Stop by 0860 010 111 te bel.